SAWAD งบแจ่ม กำไร Q2 โตกระฉูดเกิน 60%
SAWAD งบแจ่ม กำไร Q2/58 เพิ่มขึ้น 64.46% มาที่ 290.94 ลบ. จาก 176.91 ลบ. เมื่อปีก่อน หลังยอดสินเชื่อพุ่ง สามารถจัดเก็บดอกเบี้ยได้มากขึ้น ขณะที่ช่วง 6 เดือนแรก มีกำไร 569.06 ลบ. เพิ่มขึ้น 56.61% จาก 363.36 ลบ. เมื่อปีก่อน
10 ส.ค. 2558

บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD รายงานผลการดำเนินงานไตรมาส สิ้นสุดวันที่ 30 มิ.ย. 58 (รวมบริษัทย่อย) มีกำไรสุทธิ 290.94 ล้านบาท หรือมีกำไรสุทธิ 0.29 บาทต่อหุ้น เพิ่มขึ้นราว 64.46% จากช่วงเดียวกันของปีก่อน (ไตรมาส 2 ปี 2557) ที่มีกำไรสุทธิ 176.91 ล้านบาท หรือมีกำไรสุทธิ 0.17 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 569.06 ล้านบาท หรือ 0.56 บาทต่อหุ้น เพิ่มขึ้นราว 56.61% จากช่วงเดียวกันของปีก่อนที่มีกำไรสุทธิ 363.36 ล้านบาท หรือ 0.36 บาทต่อหุ้น
ทั้งนี้ ผลการดำเนินงานงวดไตรมาส 2 ที่ปรับตัว สืบเนื่องจากการขยายสาขาในการให้บริการ จึงส่งผลให้เกิดยอดสินเชื่อเพิ่มขึ้นกว่า 51.78% มาอยู่ที่ระดับ 9.52 พันล้านบาท โดยที่บริษัทมีรายได้เพิ่มขึ้นรวม 228.97 ล้านบาท จาก 653.81 ล้านบาทเมื่อปีก่อน มาเป็น 882.78 ล้านบาทในปีนี้
นอกจากนี้ หนี้สูญและหนี้สงสัยจะสูญ ยังปรับตัวลดลงกว่า 28.28% จาก 71.74 ล้านบาท มาอยู่ที่ระดับต่ำเพียง 51.45 ล้านบาท ซึ่งตัวเลขที่ออกมาดังกล่าว เป็นผลจากการเข้มงวดในการอนุมัติสินเชื่อ และการบริหารจัดการระบบด้านการติดตามหนี้